Timo Sahi

Timo Sahi (s. 1943) on suomalainen erikoisupseeri, joka toimi Suomen Puolustusvoimien ylilääkärinä, kunnes jäi eläkkeelle vuonna 2003 lääkintäkenraalimajurina. Uudeksi ylilääkäriksi valittiin tällöin Pentti Kuronen.

Hän on palvellut myös Rajavartiolaitoksessa ylilääkärinä.

Sahi on naimisissa filosofian tohtori Sinikka Sahin (o.s. Kallio) kanssa ja heillä on poika ja kaksi tytärtä.

Muuta
Sahi on ollut Suomen evankelis-luterilaisen kirkon kirkolliskokouksen jäsen v. 1988–2016 ja varapuheenjohtaja v. 1996–2016. Hän on ollut myös Helsingin hiippakuntavaltuuston jäsen ja puheenjohtaja v. 2004–2012. Suomen Kuntoliikuntaliiton puheenjohtajana Sahi toimi v. 1999–2009.

Opinnot
Sahi on kirjoittanut ylioppilaaksi Hämeenlinnan lyseosta v. 1961. Hän on valmistunut lääketieteen lisensiaatiksi Helsingin yliopistosta v. 1968 ja väitellyt lääketieteen ja kirurgian tohtoriksi v. 1974, väitöskirja käsitteli laktoosin malabsorption perinnöllisyyttä.  Hänelle on myönnetty yleislääketieteen erikoislääkärin oikeudet v. 1977 ja työterveyshuollon erikoislääkärin oikeudet v. 1985; sotilaslääketieteen erityispätevyyden hän on saanut v. 1996. Master of Science -tutkinnon epidemiologiassa hän on suorittanut Harvardin yliopistossa, Yhdysvalloissa v. 1977.

Ura sotilaslääkärinä
Sahi toimi puolustusvoimien palveluksessa vuodesta 1971 lähtien, ensin sotilaslääkärinä Kaartin Pataljoonassa ja vuodesta 1977 lähtien sotilasylilääkärinä Pääesikunnan lääkintäosastossa, ensin toimistopäällikkönä ja vuosina 1984–1985 osastopäällikkönä. Rajavartiolaitoksen ylilääkärinä Sahi toimi sivutoimisesti vuosina 1977–1985 ja päätoimisesti vuosina 1985–1996. Puolustusvoimien ylilääkäriksi Pääesikuntaan Sahi nimitettiin 1. kesäkuuta 1996 lukien. Tästä virasta hän jäi eläkkeelle 1. syyskuuta 2003 lukien. Sahin johdolla Suomen puolustusvoimat järjesti sotilaslääketieteen maailmankongressin Espoon Dipolissa vuonna 2000, Sahi toimi tähän liittyen kongressin taustajärjestön, International Committee of Military Medicinen (ICMM), presidenttinä 20002–002 ja varapresidenttinä 1998–2000 ja 2002–2004; hänet kutsuttiin järjestön kunniapuheenjohtajaksi 2004.

Toiminta siviilissä
Sahin huomattavimmat luottamustoimet ovat kirkollisessa maallikkotoiminnassa. Kotiseurakuntansa Kannelmäen seurakuntaneuvoston jäseneksi hän tuli vuonna 1979 samoin kuin Helsingin seurakuntayhtymän yhteisen kirkkovaltuuston jäseneksi. Molemmissa hän on toiminut myös varapuheenjohtajan tai puheenjohtajan tehtävissä. Suomen evankelisluterilaisen kirkon kirkolliskokouksen jäseneksi hänet valittiin ensi kerran vuonna 1988 ja oli jäsenenä seitsemän nelivuotiskautta vuoteen 2016. Vuosina 1996–2016 hän toimi kirkolliskokouksen varapuheenjohtajana. Hän on kuulunut myös Helsingin hiippakunnan hiippakuntavaltuustoon vuosina 2004–2012 ja toiminut sen puheenjohtajana.

Sahin jo nuorena alkanut liikuntaharrastus on johtanut myös useihin luottamustehtäviin urheilun, etenkin kuntoliikunnan alueella. Tämä on jatkunut myös eläkkeelle siirtymisen jälkeen. Sahi on toiminut muun muassa Suomen Urheilulääkäriyhdistyksen sihteerinä ja hallituksen jäsenenä, yleisurheilun 1994 EM-kisojen lääkintävaliokunnan jäsenenä ja kisakylän ylilääkärinä, Suomen Kuntoliikuntaliiton puheenjohtajana, Suomen Liikunnan ja Urheilun hallituksen jäsenenä, yleisurheilun 2005 MM-kisojen lääkintävaliokunnan jäsenenä ja kisakylän ylilääkärinä sekä Suomen Kunto ja Virkistys Oy:n hallituksen puheenjohtajana. Sahi on toiminut myös Yrjö Jahnssonin säätiön tutkimussihteerinä ja tutkimusjohtajana, Suomen Lääkintäupseeriliiton Sotilaslääketieteellisen Aikakauslehden toimitussihteerinä ja päätoimittajana, Terveydenhuoltolääkärit ry:n sihteerinä, Helsingin yliopiston alumnit ry:n puheenjohtajana, Harvard Club of Finlandin varapuheenjohtajana ja hallituksen jäsenenä sekä Tammenlehvän Perinneliiton hallituksen jäsenenä.

Sahi on Helsingin yliopiston kansanterveystieteen dosentti (vuodesta 1978) ja hän on toiminut myös vierailevana tutkijana Harvardin yliopistossa, Yhdysvalloissa, ja vierailevana professorina Albertan yliopistossa, Kanadan Edmontonissa. Hän hoiti kansanterveystieteen professorin virkaa Tampereen yliopistossa v. 1973–1974. Hänellä on todettu professorin pätevyys kansanterveystieteessä, epidemiologiassa ja yleislääketieteessä.

Huomionosoituksaet
Sahille on myönnetty seuraavat kunniamerkit: Vapaudenristin Ritarikunnan 1. lk:n Vapaudenristi miekkojen kera, Suomen Leijonan Ritarikunnan komentajamerkki,  Sotilasansiomitali, Sotainvalidien ansioristi, Rajavartiolaitoksen ansioristi, Väestönsuojelun 1 lk:n ansiomitali, Viron puolustusvoimien ansiomitali, Suomen Lääkintäupseeriliiton ansiomerkki, Maanpuolustusmitali, Suomen liikuntakulttuurin ja urheilun kultainen ansioristi, Rintamaveteraaniliiton kunniaristi ja Hämäläis-Osakunnan kunniamerkki. Sahi on kutsuttu kunniajäseneksi Suomen Lääkintäupseeriliitossa, Suomen Urheilulääkäriyhdistyksessä, Harvard Club of Finlandissa ja Pöytyän Koiviston-Luukkaan sukuseurassa sekä kunniapuheenjohtajaksi International Committee of Military Medicinessä (ICMM) ja Suomen Kuntoliikuntaliitossa.

Lähteet 
 Sotilaslääketieteen aikakauslehti 2015

Viitteet 

Suomalaiset kenraalit
Suomalaiset lääkärit
Suomen evankelis-luterilaisen kirkon kirkolliskokousedustajat
Vuonna 1943 syntyneet
Elävät henkilöt